b'\n_START_ARTICLE_\nConstantin Dobrogeanu-Gherea\n_START_SECTION_\nBiografie\n_START_PARAGRAPH_\nA fost unul dintre membrii marcan\xc8\x9bi ai Partidului Social Democrat Rom\xc3\xa2n, un critic literar prodigios, cunoscut pentru polemica sa cu Titu Maiorescu. Acesta sus\xc8\x9binea ideea artei pentru art\xc4\x83, \xc3\xaen timp ce Constantin Dobrogeanu-Gherea era adeptul teoriei artei cu tendin\xc8\x9b\xc4\x83._NEWLINE_Lev Tro\xc8\x9bki \xc3\xaei face un portret special: "Printre mini\xc8\x99trii, diploma\xc8\x9bii sau prefec\xc8\x9bii din Rom\xc3\xa2nia, nu pu\xc8\x9bini sunt cei care au \xc3\xaenv\xc4\x83\xc8\x9bat alfabetul politic de la Gherea. Din fericire ei nu sunt singuri. Din 1890, Gherea a condus prima genera\xc8\x9bie de muncitori sociali\xc8\x99ti rom\xc3\xa2ni spre \xc3\xaenv\xc4\x83\xc8\x9b\xc4\x83turile marxismului. Gherea \xc8\x99i Rakovsky au fost primii care au \xc3\xaendreptat Partidele socialiste spre Revolu\xc8\x9bia din Rusia \xc8\x99i au ini\xc8\x9biat un nou tip de partid socialist" ._NEWLINE_Prin lucrarea sa Neoiob\xc4\x83gia, devine unul dintre p\xc4\x83rin\xc8\x9bii sociologiei din Rom\xc3\xa2nia. Fiul s\xc4\x83u, Alexandru Dobrogeanu-Gherea, este unul dintre membrii fondatori ai Partidului Comunist Rom\xc3\xa2n.\n_START_SECTION_\nOpera literar\xc4\x83\n_START_PARAGRAPH_\n\xc3\x8en cele trei volume de studii critice publicate i se re\xc8\x9bine meritul de a fi introdus critica de analiz\xc4\x83 \xc3\xaen literatura rom\xc3\xa2n\xc4\x83, dup\xc4\x83 modele franceze, critica practicat\xc4\x83 de Titu Maiorescu fiind caracterizat\xc4\x83 de unii critici actuali drept judec\xc4\x83toreasc\xc4\x83._NEWLINE_A fost influen\xc8\x9bat de contactul s\xc4\x83u cu literatura rus\xc4\x83, a comparat spre exemplu proza de analiz\xc4\x83 a lui Caragiale O f\xc4\x83clie de Pa\xc8\x99te cu romanele lui Fiodor Dostoievski. A fost un adept al narodnicismului \xc8\x99i un precursor al s\xc4\x83m\xc4\x83n\xc4\x83torismului, juc\xc3\xa2nd, totodat\xc4\x83, un rol activ \xc3\xaen mi\xc8\x99carea poporanist\xc4\x83._NEWLINE_A de\xc8\x9binut \xc3\xaen proprietate restaurantul g\xc4\x83rii din Ploie\xc8\x99ti, fapt ce \xc3\xaei d\xc4\x83dea prilejul lui Titu Maiorescu s\xc4\x83 lanseze ironii la adresa competen\xc8\x9belor sale critice, spun\xc3\xa2nd c\xc4\x83 lui Gherea \xc3\xaei reu\xc8\x99esc mai bine sandvi\xc8\x99urile dec\xc3\xa2t articolele de critic\xc4\x83 literar\xc4\x83, \xc3\xaen timp ce Hasdeu, cu umorul s\xc4\x83u binecunoscut, spunea c\xc4\x83 m\xc3\xa2ncarea de la restaurantul criticului Gherea era "mai presus de orice critic\xc4\x83". _NEWLINE_A fost unul din apropia\xc8\x9bii lui Ion Luca Caragiale \xc8\x99i a scris un articol foarte incitant \xc3\xaen care a \xc3\xaencercat s\xc4\x83 stabileasc\xc4\x83 posibilele cauze sociale ale pesimismului lui Mihai Eminescu, acesta fiind unul din primele studii de receptare ale operei marelui poet._NEWLINE_El poate fi considerat un precursor al criticii sociologice. Articolul s\xc4\x83u fundamental, o veritabil\xc4\x83 ars poetica a criticii literare, r\xc4\x83m\xc3\xa2ne Asupra criticii.'